Valgkampbussen slipper ut NOx tilsvarende 170 stk. VW Golf!

OMSTRIDT: SV-ledelsen foran valgkampbussen «valgthrilleren» før turnéstarten denne uken. Foto: Helge Mikalsen / VG

SV takket nei til miljøbuss

SV fikk tilbud om langt mindre miljøskadelige busser under valgkampen, men takket nei. Prisen ble for høy, hevder et av Norges største busselskap.

Øystein Larsen-Vonstett

Karoline Flåm

Gunn Kari Hegvik

Oppdatert 7. september 2011

Artikkelen er over ni år gammel

- SV kontaktet oss for et tilbud. Vi har nye Euro 5-godkjente busser som er i en helt annen miljøliga enn den Euro 2-bussen de valgte. Miljø er noe vi jobber veldig hardt med, men vi var vel av den oppfatning at SV ikke var villig til å betale det en miljøvennlig buss koster, sier salgssjef i Unibuss Tur, Bjørn Skinnarland til VG.

I går skrev VG om SVs valgkampbuss. Den 13 år gamle bussen slipper ut like mye av den svært skadelige lokalutslippsgassen NOx (Nitrogenoksid) som nærmere 170 nye bensindrevne VW Golf.

Dessverre

SV-leder Kristin Halvorsen sa i går at bussen var den eneste som var mulig å få tak i på kort tid. Men Skinnarland mener SV enkelt kunne valgt noe mer miljøvennlig.

- Å velge miljøvennlig koster mer. Det er dessverre mange som ikke er villig til å betale den merkostnaden, sier Skinnarland.

LES OGSÅ: SV vil ha færre prøver i skolen

VG SJEKKET BUSSEN: VGs reporter blir vist dokumentasjon på den omstridte valgkampbussen av SVs partisekretær Silje Schei Tveitdal. Foto: Helge Mikalsen / VG

I en e-post til SV skriver Unibuss: «Hvordan kan dere kjøre rundt med en buss nesten uten miljøklassing. Dere burde leie en buss med de strengeste kravene og reklamert for det. Vi har Hybridbusser, Etanolbusser, Gass busser og topp klasset dieselbusser».

Men da hadde SV allerede bestemt seg for den forurensende Euro 2-bussen.

Unibuss er selskapet som har leid ut bussen som Oslo Høyre benytter under valgkampen. Dette er ifølge Skinnarland en 2011-modell MAN Lions Coach som tilfredsstiller de strengeste miljøkravene for buss i dag.

LES OGSÅ: SV-topper: Ap-Libe presset oss til skattekontrakt

Stusser

Styreleder i NHO Transport, Helge Leite, stusser over SVs forklaring om at det var vanskelig å finne andre og mer miljøvennlige løsninger på kort tid:

- Det er nesten så det er vanskelig å finne en så gammel og forurensende buss på det norske seriøse turbussmarkedet. Både Unibuss, H.M Kristiansen og mange andre har dobbeltdekkere som er i en helt annen miljøliga enn det denne bussen er, sier Leite til VG.

VGTV: Her får SV-ungdommen tapsbeskjeden

Han tror det bare er snakk om noen tusenlapper per dag i dyrere leie for et langt bedre miljøalternativ.

- Det koster litt mer med et miljøvennlig alternativ men det er på langt nær dobbelt så dyrt. Husk at 80 prosent av kostnadene med å leie ut en buss er lønn til sjåfør, administrasjon, et sted å ha bussene og lignende.

Det kan faktisk ofte lønne seg å investere i en ny miljøvennlig buss fordi du bruker mindre drivstoff og fordi bussen er billigere å vedlikeholde, sier Leite til VG.

I tillegg til å være styreleder i NHO Transport er han også administrerende direktør i Unibuss.

Partisekretær Silje Schei Tveitdal sier dette om hvorfor de valgte den svært forurensende bussen:

- Vi trengte en buss, og det måtte være med bord til å jobbe på, trådløst nett, og hvileplasser. Vi hadde svært kort tid på oss for å få det i stand, så det måtte skje fort.

- Prøvde dere å gjøre noe for å sikre at det ble en mer miljøvennlig buss?

- Det viktigste her var å skaffe en buss. Vi ville gjerne hatt en mer miljøvennlig buss. Men vi kjører i all fall kollektivt, i motsetning til en del andre, sier Schei Tveitdal.

SV avviser at saken handlet om penger:

- Dette handlet ikke om pris. Valget av buss ble tatt ut fra fasilteter om bord. Vi er blant annet avhengig av møtebord og hvileplasser i bussen, det har Valgthrilleren. Vi fikk aldri et tilbud fra unibuss om buss med konferansefasiliteter, sier Silje Schei Tveitdal, partisekretær i SV.

- Ikke bra med eksos-SV

- Det er ikke bra at miljøpartiet SV reiser rundt med en buss som har store utslipp med forurensende eksos, sier SV-gruppeleder Jan Magne Dahle i Møre og Romsdal.

Den mangeårige samferdselspolitikeren og styre-nestlederen i buss- og fergeselskapet Fjord 1, mener partiet burde ha bestrebet seg på å skaffe en moderne buss med mindre utslipp enn den 13 år gamle toetasjes SV-bussen.

- En gassbuss ville vært det beste. Men de hadde vel ikke tid på seg til å skaffe en mer miljøvennlig buss, sier SV-veteranen fra Ørsta i ferjefylket på Vestlandet.

Publisert: 07.09.11 kl. 17:11 Oppdatert: 07.09.11 kl. 21:21

Les også

Mer om Kommunevalget 2011